ธนสิน กลีบลำเจียก เอ็มดีใหม่ออสสิริส ฟิวเจอร์ส
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

.....เจียรนัย อุตะมะ
“ธนสิน กลีบลำเจียก” วัย 35 ปี เพิ่งเข้ารับตำแหน่งกรรมการผู้จัดการคนใหม่ บริษัท ออสสิริส ฟิวเจอร์ส โบรกเกอร์ซื้อขายสัญญาซื้อขายทองคำล่วงหน้า หรือโกลด์ ฟิวเจอร์ส ในตลาดอนุพันธ์ (ประเทศไทย) หรือ TFEX เมื่อวันที่ 1 ก.พ. 2554 แทน “อภิชาติ ลักษณะสิริศักดิ์” ที่ลาออกไปเป็นกรรมการผู้จัดการบริษัท คลาสสิก โกลด์ฟิวเจอร์ส โบรกเกอร์ค้าทองน้องใหม่ที่เพิ่งเปิดตัว ในสถานการณ์ที่ออสสิริส ฟิวเจอร์สกำลังคั่วส่วนแบ่งการตลาดซื้อขายอันดับหนึ่ง โดยผลัดกันรุกและรับกับบริษัท เอ็มทีเอส โกลด์ ฟิวเจอร์ส ของกลุ่มเอ็มทีเอส แม่ทองสุก
“ธนสิน” ไม่ใช่ผู้บริหารหน้าใหม่สำหรับวงการค้าทองคำ จะเรียกเขาว่าเป็นลูกหม้อของทองคำที่เติบโตมาพร้อมกับภาพทองคำเพื่อการลงทุนของกลุ่มออสสิริสเลยก็ว่าได้ โดยตำแหน่งสุดท้ายที่บริษัท ออสสิริส ก่อนมาอยู่ที่ออสสิริส ฟิวเจอร์ส คือ รองประธานฝ่ายค้าทองคำ
“ผมเข้ามาบริหารงานในออสสิริส ฟิวเจอร์สอย่างไม่เป็นทางการตั้งแต่เดือน ม.ค. 2554 และเมื่อถึงเวลาที่คุณอภิชาติไปที่บริษัทใหม่ ผมก็ได้รับแต่งตั้งอย่างเป็นทางการ”
เขาเริ่มงานแรกที่ออสสิริสด้วยการเป็นหัวหน้านักค้าทองบริษัท ออสสิริส ซึ่งเป็นธุรกิจซื้อขายทองคำแท่งที่ขยายมาจาก บ้านช่างทองกรุ๊ป ของครอบครัวสิริภัทรวณิชที่ค้าทองคำมานานกว่า 70 ปี
รับหน้าที่ให้คำปรึกษาและข้อมูลเพื่อตัดสินใจลงทุนค้าทองคำในรูปแบบการลงทุนแก่นักลงทุน โดยทำหน้าที่นี้มาตั้งแต่ต้นปี 2548 ตามอายุการก่อตั้งของบริษัท ออสสิริส
เหตุที่เขาเลือกเดินในเส้นทางนี้ ทั้งที่บริษัท ออสสิริส เป็นบริษัทค้าทองคำแท่งรายแรกที่บุกเบิกค้าทองคำในรูปแบบการลงทุน เพราะคุ้นเคยกับทองคำ และเคยเป็นเจ้าหน้าที่การตลาดอาวุโสที่ บล.พัฒนสิน มานานถึง 2 ปี
หลังจากเรียนจบปริญญาตรีคณะเศรษฐศาสตร์ มหาวิทยาลัยหอการค้าไทย เขาไปเป็นผู้ค้าทองคำ ที่บริษัทนำเข้าทองคำแห่งหนึ่งเป็นเวลา 2 ปี จากนั้นจึงเข้ามาทำงานที่ บล.พัฒนสิน
จากนั้นได้รับการทาบทามจาก “บุญเลิศ สิริภัทรวณิช” ประธานกรรมการบริษัท ออสสิริส ซึ่งเป็นลูกค้าลงทุนหุ้นของ บล.พัฒนสิน ซึ่งรู้จักกันมาตั้งแต่สมัยทำงานในบริษัทค้าทองคำชวนให้มาเป็นหัวหน้านักค้าทองคำที่บริษัท ออสสิริส
“ออสสิริสเป็นการต่อยอดธุรกิจของบ้านช่างทองกรุ๊ป ที่อดีตผลิตทองรูปพรรณ ขายทั้งปลีกและส่ง แต่คุณบุญเลิศต้องการแตกไลน์พัฒนาทำสินทรัพย์อื่น จึงหยิบข้อดีมาผสมกันเพื่อแก้ปัญหาให้ลูกค้า ในขณะที่ผมเคยอยู่ทั้งวงการทองคำและหลักทรัพย์จึงสามารถทำงานนี้ได้”
“ผมตัดสินใจกลับมาค้าทองคำเพราะคิดว่าคนไทยมีความพร้อมที่จะลงทุนในรูปแบบที่หลากหลายแล้ว เพราะมีความเข้าใจและเข้าถึงข้อมูลข่าวสารเพิ่มขึ้น จึงอยากจะพัฒนาตลาดทองคำให้ใกล้เคียงสินทรัพย์ประเภทอื่น”
ออสสิริส ฟิวเจอร์ส เป็นโบรกเกอร์ใน TFEX ที่ซื้อขายโกลด์ ฟิวเจอร์ส มาได้สองปีแล้ว และมี “อภิชาติ” เป็นกรรมการผู้จัดการมาตลอด พร้อมกับส่วนแบ่งการตลาดที่ครองส่วนแบ่งการตลาดอันดับ 1 จนกระทั่งครึ่งปีหลัง 2553 ได้ผลัดกันขึ้นเป็นอันดับหนึ่งกับเอ็มทีเอส โกลด์ ฟิวเจอร์ส ที่มีบทบาทเด่นขึ้นมา เพราะเข้ามาเป็น Market Maker เท่าเทียมกัน และทำการตลาดเชิงรุก
อย่างไรก็ตาม 1 เดือนที่ “ธนสิน” เข้ามาดูแลด้านการตลาดและเตรียมพร้อมเป็นกรรมการผู้จัดการ ออสสิริส ฟิวเจอร์ส เขาได้เน้นให้บริษัทให้บริการเรื่องพอร์ตทองคำอย่างครบวงจรแก่ลูกค้าในฐานะที่ปรึกษาการลงทุนด้านทองคำ ได้มีการปิดสาขาที่เซ็นทรัลเวิลด์ แล้วมาเปิดจุดบริการด้านทองคำครบทุกผลิตภัณฑ์ในรูปแบบออสสิริส สแควร์ ที่ออลซีซั่นส์ พลาซ่า ชั้น 3 เพื่อเป็นจุดบริการเบื้องต้นครบวงจรของทองคำเป็นแห่งแรก จากที่ออสสิริส ฟิวเจอร์สมีสำนักงานใหญ่ที่อาคารยูไนเต็ด ชั้น 14 A และสาขาของออสสิริสที่พหลโยธิน วัดตึก เชียงใหม่ และหาดใหญ่
“ที่ออลซีซั่นส์หากจุดบริการเบื้องต้นครบวงจรของทองคำได้รับการตอบรับดี อาจขยายจุดให้บริการเพิ่ม นอกจากนั้นเรายังพัฒนาเจ้าหน้าที่การตลาดขึ้นมาเป็นทีมบริหารความมั่งคั่งของทองคำเพื่อตอบรับการให้คำปรึกษาในการลงทุนทองคำครบวงจรแก่ลูกค้าเพื่อให้ลูกค้ามีกำไรจากการลงทุนรองรับผลิตภัณฑ์ใหม่ด้านทองคำที่ทยอยออกมาในปีนี้”
เขากล่าวว่า ปีนี้การซื้อขายทองคำจะมีการเปลี่ยนแปลงครั้งใหญ่โดยประมาณเดือน มิ.ย.นี้จะมีการขยายเวลาให้บริการการซื้อขายสัญญาโกลด์ ฟิวเจอร์ส จากเวลา 09.4516.55 น. เป็น 22.30 น. และมีการซื้อขายสัญญาซื้อขายเงินที่บริษัทจะต้องเตรียมพร้อมเข้าไปเป็นโบรกเกอร์ซื้อขายสัญญาซื้อขายดังกล่าว รวมถึงอีทีเอฟหรือกองทุนรวมเปิดที่ใช้ทองคำอ้างอิง ที่จะจดทะเบียนในตลาดหลักทรัพย์แห่งประเทศไทยในปีนี้ ที่จะทำให้ตลาดค้าทองคำสมบูรณ์ขึ้น มีทั้งการซื้อขายทองคำแท่ง สัญญาซื้อขายโกลด์ ฟิวเจอร์ส และอีทีเอฟที่อ้างอิงราคาทองคำ
ประสบการณ์ในฐานะทั้งนักค้าหุ้นและนักค้าทองของเขาในปีนี้จึงคาดว่าจะถูกนำมาใช้อย่างเต็มที่
“ผมสามารถเห็นโลกของการซื้อขายทุกส่วน ทั้งหุ้นและทอง ทั้งการซื่อขายในตลาดโลกและในไทยที่สามารถนำมาใช้ในฐานะผู้บริหาร อย่างทีมงานบริหารความมั่งคั่งของพอร์ตทองผมก็นำประสบการณ์สมัยเป็นเจ้าหน้าที่การตลาดที่โบรกเกอร์หุ้นมาใช้”
ชายคนนี้แต่งงานแล้วและมีภรรยาวัยเดียวกัน แต่ยังไม่มีบุตร ยามว่างชอบอ่านหนังสือ โดยเฉพาะด้านการลงทุน การ ค้า เรียกได้ว่าเป็นหนุ่มเนิร์ดตัวจริง...